
RAPORT

asupra propunerii legislative privind retrocedarea lăcaşurilor de cult către Biserica Română Unită cu Roma, Greco-Catolică, confiscate de Statul Român prin efectul Decretului-Lege 358 din 1948
În conformitate cu prevederile art. 95 din Regulamentul Camerei Deputaţilor,  republicat,  cu modificările  ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind retrocedarea lăcaşurilor de cult către Biserica Română Unită cu Roma, Greco-Catolică, confiscate de Statul Român prin efectul Decretului-Lege 358 din 1948 trimisă cu adresa  Pl-x  648 din 2 octombrie  2007, înregistrată  sub nr. 31/1050 din   3 octombrie  2007.    
Potrivit prevederilor  art. 75 din Constituţia României, republicată, şi ale art.92 alin. (9) pct.2  din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 24 septembrie 2007.
Consiliul Legislativ a avizat negativ  propunerea legislativă, conform avizului nr. 557 din 2 mai 2007.
Guvernul, prin punctul  de vedere transmis cu adresa nr. 1241 din       28 mai 2007, nu susţine adoptarea acestei iniţiative legislative. 
Comisia pentru drepturile omului, culte şi problemele minorităţilor  naţionale a avizat negativ propunerea legislativă.

Iniţiativa legislativă supusă dezbaterii are ca obiect de reglementare  retrocedarea lăcaşurilor de cult către Biserica Română Unită cu Roma, Greco –Catolică, consfiscate de Statul Român prin Decretul nr.358/1948 pentru stabilirea situaţiei de drept a fostului  cult greco-catolic.
Pentru lăcaşurile de cult şi alte proprietăţi care  nu se restituie, indiferent de motiv,  propunerea legislativă prevede constituirea unui drept de creanţă al Bisericii Române Unite cu Roma  Greco-Catolică asupra statului român într-o sumă care să corespundă valorii evaluate a acestor bunuri la data confiscării lor abuzive, drepturile decurgând din această creanţă urmând să constituie o rentă perpetuă pe care statul o va asigura anual.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din ziua de 27 noiembrie 2007.
Din numărul total de 27 membri ai Comisiei juridice, de disciplină şi imunităţi au participat  la dezbateri 14 deputaţi.
În urma examinării iniţiativei legislative şi a opiniilor exprimate de către membrii Comisiei, s-a constatat  că   situaţia bunurilor aparţinând Bisericii Române Unite cu Roma Greco- Catolică, preluate de stat  potrivit   Decretului nr.358/1948,  a fost deja reglementată prin  Decretul-Lege nr.126/1990  privind unele măsuri referitoare la Biserica Română Unită cu Roma (greco –catolică), cu modificările ulterioare. Soluţia  conţinută  la  art. 3  din  Decretul – Lege nr.126/1990 este în concordanţă  cu  prevederile  art.29  din  Constituţia  României, republicată, privind  libertatea cultelor  religioase,  autonomia acestora faţă  de stat şi  interzicerea  oricăror  forme,  mijloace, acte  sau acţiuni de învrăjbire  religioasă. 
De altfel,  reglementarea retrocedării  unor   bunuri imobile  care  au  aparţinut  cultelor  religioase  din România,  altele decât  lăcaşele  de cult,  s-a  realizat  şi  prin  Ordonanţa  de urgenţă  a Guvernului nr.94/2000 privind retrocedarea unor bunuri imobile care au aparţinut cultelor religioase din România,  republicată, cu  modificările  şi  completările  ulterioare. 

Totodată,  propunerea  legislativă  este  lacunară  şi în ceea ce  priveşte  procedurile,  mecanismele,  precum şi  instituţiile  abilitate  să  pună  în practică un astfel de act  normativ.
                   Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind retrocedarea lăcaşurilor de cult către Biserica Română Unită cu Roma, Greco-Catolică, confiscate de Statul Român prin efectul Decretului-Lege 358 din 1948.

                  În raport cu obiectul şi conţinutul său, propunerea legislativă face parte din categoria legilor organice. 

                PEŞEDINTE,                                                          SECRETAR,                                                                                                                                                                                                                                                                                                                                                                                                                                                                                                                                                                                                                           Sergiu ANDON                                                       George BĂEŞU

